Cât mai rezistă coaliția PSD-PNL după alegerile locale și europarlamentare. Răspunsul lui Mihai Tudose
- Bianca Ion
- 23 martie 2024, 07:13
Mihai Tudose este optimist cu privire la alegerile europarlamentare din 9 iunie. Mai mult chiar, după retragerea Ramonei Chiriac, acesta crede că el va deschide lista candidaților.
Mihai Tudose, optimist cu privire la alegerile europarlamentare
Mihai Tudose declară că, în urma anunțului făcut de Ramona Chiriac conform căruia nu va candida la alegerile europarlamentare, este posibil ca cele două partide, PSD și PNL, să renunțe la ideea ca lista să fie deschisă de un candidat independent.
Întrebat dacă el va fi cel care va deschide lista de candidați, Tudose a răspuns: "Eu aşa cred".
Ce spune Mihai Tudose despre Ramona Chiriac
Întrebat vineri, laDigi 24, despre motivele retragerii Ramonei Chiriac de pe lista de candidați ai PSD și PNL pentru alegerile europarlamentare, unde ocupa primul loc, Mihai Tudose a declarat că fosta șefă a Reprezentanței Comisiei Europene în România a menționat "motive familiale".
Tudose afirmă că în prezent nu se va adăuga pe listă nicio altă persoană în locul Ramonei Chiriac.
"Eu, din câte ştiu acuma, nu va fi nimeni în locul domniei sale. Eu cred că renunţăm la ideea aceasta de candidat independent. Această idee a fost, pentru a nu, ştiu eu, ostiliza electoratul, a fost ideea de acum o lună, două, între timp am constatat că electoratul s-a obişnuit cu această idee şi cred că o să ne descurcăm şi fără independent", a afirmat Mihai Tudose.
"Asta e strategia, ca noi să guvernăm şi în următorii 10 ani"
Întrebat dacă există posibilitatea ca actuala coaliție de guvernare să se rupă după alegerile locale și cele europarlamentare din acest an, Mihai Tudose declară:
"Nu e nimic sigur, dar asta e strategia, ca noi să guvernăm şi în următorii 10 ani".
Scopul electoral al coaliției PSD și PNL este "locul unu cu cât mai multe mandate", a mai spus europarlamentarul
Tudose mai afirmă că nu există un "război" în clasa politică, ci ceea ce se întâmplă sunt elemente legate de campania electorală.
"Eu nu văd niciun război în clasa politică, e campanie, sunt lucruri normale, când fiecare partid îşi prezintă strategia şi prezintă planul de campanie. Avem şi parte de circ, două partide care sunt specialiste în zgomot şi lumini, dar ăla nu e război, doar se fac ei de râs", a mai afirmat Mihai Tudose.